b'\n_START_ARTICLE_\nRasite\n_START_PARAGRAPH_\nRasite (ruots. servitut) on kiinteist\xc3\xb6jen v\xc3\xa4linen, pysyv\xc3\xa4ksi tarkoitettu maank\xc3\xa4ytt\xc3\xb6m\xc3\xa4\xc3\xa4r\xc3\xa4ys, joka perustetaan viranomaisen p\xc3\xa4\xc3\xa4t\xc3\xb6ksell\xc3\xa4 ja merkit\xc3\xa4\xc3\xa4n kiinteist\xc3\xb6rekisteriin.\n_START_SECTION_\nKiinteist\xc3\xb6rasite\n_START_PARAGRAPH_\nRasite tarkoittaa kiinteist\xc3\xb6n (yleisimmin tilan) tai kunnan oikeutta k\xc3\xa4ytt\xc3\xa4\xc3\xa4 toisen kiinteist\xc3\xb6n tai muun rekisteriyksik\xc3\xb6n aluetta tietyll\xc3\xa4 laissa m\xc3\xa4\xc3\xa4ritetyll\xc3\xa4 tavalla. Se ei liity kiinteist\xc3\xb6n omistajaan eik\xc3\xa4 ole henkil\xc3\xb6kohtainen oikeus. Rasitteella tarkoitetaan siis sellaista kiinteist\xc3\xb6\xc3\xb6n kohdistuvaa k\xc3\xa4ytt\xc3\xb6oikeutta, jolla pyrit\xc3\xa4\xc3\xa4n ensisijaisesti edist\xc3\xa4m\xc3\xa4\xc3\xa4n oikeutetun kiinteist\xc3\xb6n tarkoituksenmukaista k\xc3\xa4ytt\xc3\xb6\xc3\xa4._NEWLINE_Toisin sanoen rasite on kahden kiinteist\xc3\xb6n v\xc3\xa4linen k\xc3\xa4ytt\xc3\xb6suhde, jossa toinen, palveleva kiinteist\xc3\xb6 eli servienssi antaa tie-, johto-, autopaikka- tai muuta sellaista aluetta toisen, oikeutetun kiinteist\xc3\xb6n eli dominanssin tarpeisiin._NEWLINE_Kiinteist\xc3\xb6nmuodostamislain 14. luvussa on luettelo maahan kohdistuvista niin kutsutuista kiinteist\xc3\xb6rasitteista. Muita kuin laissa m\xc3\xa4\xc3\xa4riteltyj\xc3\xa4 rasitteita ei voida viranomaistoimituksessa perustaa ja merkit\xc3\xa4 kiinteist\xc3\xb6rekisteriin. Rakennusrasitteista on s\xc3\xa4\xc3\xa4detty erikseen maank\xc3\xa4ytt\xc3\xb6- ja rakennuslain 158 \xc2\xa7:ss\xc3\xa4.'